Tajo
Tajo (čit. Taho; portugalski: Tejo – čit. Težu; latinski: Tagus) jest najduža rijeka Pirenejskog poluostrva. Protječe kroz Španiju i Portugal. Nastaje kod mjesta Fuente de Garcia, na nadmorskoj visini od 1580 m, a ulijeva se u Atlantski okean kod Lisabona. Protječe oko 40 km južno od Madrida. Značajniji gradovi na njoj su Aranjuez, Toledo i Alcántara u Španiji i Santarem i Lisabon u Portugalu. Sliv Taja pokriva 80.600 km2, od čega 69,2% (55.810 km2) pripada španskim autonomnim zajednicama Ekstremaduri, Madridu, Aragónu i Kastilja-La Manchi, a 30,8% Portugalu (24.790 km2). Jedine rijeke na Pirenejskom poluostrvu s većim slivovima jesu Duero (97.290 km2) i Ebro (83.093 km2). Najveći most preko ove rijeke jest "Vasco da Gama", dug 17,2 km.